b'\n_START_ARTICLE_\nNekoordinirajo\xc4\x8d anion\n_START_SECTION_\nStruktura\n_START_PARAGRAPH_\nGlavna strukturna zna\xc4\x8dilnost nekoordinirajo\xc4\x8dih anionov je simetri\xc4\x8dna razporeditev naboja na ve\xc4\x8dje \xc5\xa1tevilo elektronegativnih atomov. V sintezni koordinacijski kemiji se je sprva uporabljal perkloratni anion ClO\xe2\x82\x84\xe2\x81\xbb, vendar se ne uporablja ve\xc4\x8d zaradi potencialne eksplozivnosti produktov. V moderni sintezni koordinacijski kemiji se najve\xc4\x8d uporabljajo trifluorometansulfonatni (triflatni) CF\xe2\x82\x83SO\xe2\x82\x83\xe2\x81\xbb (OTf), tetrafluoridoboratni BF\xe2\x82\x84\xe2\x81\xbb, heksafluoridofosfatni PF\xe2\x82\x86\xe2\x81\xbb in tetrafenilboratni BPh\xe2\x82\x84\xe2\x81\xbb anioni._NEWLINE_Z napredkom v organski kemiji je nastala potreba po \xc5\xa1e slab\xc5\xa1e koordinirajo\xc4\x8dih anionih, saj so raziskave organokovinskih kompleksov napredovale tako dale\xc4\x8d, da za nadaljevanje raziskav obstoje\xc4\x8de spojine niso ve\xc4\x8d zadostovale. Pri dolo\xc4\x8denih pogojih se je fluoridni ion odcepil od centralnega atoma aniona ali pa deloval kot mostovni ligand in s tem motil preiskovano spojino. Zato so razvili t. i. [BArF\xe2\x82\x84]\xe2\x81\xbb komplekse. Ti so sestavljeni iz borovega atoma na katerega so vezani \xc5\xa1tirje fenilni obro\xc4\x8di, substituirani z ve\xc4\x8djim \xc5\xa1tevilom fluoriranih funkcionalnih skupin. Podobne spojine poznamo tudi z aluminijem. Z uvedbo teh velikih anionskih kompleksov so se odprla vrata za raziskave visoko elektrofilnih kationov.'